[pic] | EURÓPAI BIZOTTSÁG |

Brüsszel, 2010.9.20.

COM(2010) 500 végleges

2008/0098 (COD)

A BIZOTTSÁG KÖZLEMÉNYE AZ EURÓPAI PARLAMENTNEK

az Európai Unió működéséről szóló szerződés 294. cikkének (6) bekezdése alapján az építési termékek forgalmazására vonatkozó harmonizált feltételek megállapításáról szóló európai parlamenti és tanácsi rendelet elfogadására vonatkozó tanácsi álláspontról

2008/0098 (COD)

A BIZOTTSÁG KÖZLEMÉNYE AZ EURÓPAI PARLAMENTNEK

az Európai Unió működéséről szóló szerződés 294. cikkének (6) bekezdése alapján az építési termékek forgalmazására vonatkozó harmonizált feltételek megállapításáról szóló európai parlamenti és tanácsi rendelet elfogadására vonatkozó tanácsi álláspontról

1. Előzmények

A javaslat Európai Parlament, illetve Tanács számára történő megküldésének időpontja [COM(2008) 311 végleges – A6-0068/2009 – 2008/0098(COD)]: | 2008. május 23. |

Az Európai Gazdasági és Szociális Bizottság véleményének időpontja: | 2009. február 25. |

Az Európai Parlament véleményének időpontja (első olvasat): | 2009. április 24. |

A módosított javaslat megküldésének időpontja: | 2009. október 20. |

A Tanács álláspontja elfogadásának időpontja: | [2010. szeptember 13.]. |

2. A BIZOTTSÁG JAVASLATÁNAK CÉLJA

Az építési termékekről szóló 89/106/EGK tanácsi irányelv (a továbbiakban: az építési termékekről szóló irányelv) egyszerűsítése a Jobb szabályozás: egyszerűsítési stratégia keretében a Bizottság egyszerűsítést célzó gördülő programjának egyik kezdeményezése . Az építési termékekről szóló irányelv célja, hogy biztosítsa az építési termékek szabad mozgását és felhasználását a belső piacon. Mivel az építési termékek olyan köztes termékek , amelyeket építményekben szándékoznak felhasználni, a biztonság fogalma olyan mértékben vonatkozik ezekre a termékekre, amennyire az építmények biztonságosságához hozzájárulnak. Így az építési termékekről szóló irányelv harmonizált módszerek meghatározásával éri el célját, azaz a termékek teljesítményének pontos és megbízható leírását harmonizálja, a termékre vonatkozó biztonsági követelményeket viszont nem, ellentétben az új megközelítést követő irányelvekkel.

A Bizottság javaslata az építési termékekről szóló irányelvet rendelettel szándékozik felváltani annak érdekében, hogy pontosabban meghatározza e közösségi jogszabály céljait, végrehajtását pedig egyszerűbbé és hatékonyabbá tegye. A javaslat a jobb szabályozásra irányuló kezdeményezés részeként pontosítja az alapvető fogalmakat és a CE-jelölés használatát; egyszerűsített eljárásokat vezet be, hogy csökkentse a vállalatokra, különösen a kkv-kra háruló költségeket; továbbá növeli az egész rendszer hitelességét azáltal, hogy új és szigorúbb kritériumokat ír elő az építési termékek teljesítményállandóságának értékelésében és ellenőrzésében részt vevő testületek kijelölésére.

3. MEGJEGYZÉSEK A TANÁCS ÁLLÁSPONTJÁRÓL

3.1. Általános megjegyzések

A Bizottság örömmel fogadja az első olvasat lezárultát a Tanácson belül, és a most elfogadott álláspontot. Fontos az építőipari ágazat számára, hogy a Bizottság javaslatának fő célkitűzéseit – vagyis az egyszerűsítést, a pontosítást és a hitelesség növelését – a Tanács általánosságban támogatta, tiszteletben tartva a jobb szabályozás elveit (ld. a Bizottság nyilatkozatát az 5. pontban).

A Bizottság különösen nagyra értékeli, hogy a Tanács támogatja a Bizottság egyszerűsítést célzó intézkedésekről szóló javaslatát; az egyszerűsítés továbbra is fontos kérdés marad a szóban forgó ágazatban működő európai kkv-k számára. A 36–38. cikkben – és különösen az építési termékeket gyártó mikro-vállalakozásokra vonatkozó 37. cikkben – említett egyszerűsített eljárások különösen fontosak lesznek az európai ipar versenyképessége számára. Ezenkívül az EOTA-struktúra és az ETA-k kiadásának széleskörű reformjai szintén hatékonyan hozzájárulnak majd a fokozott egyszerűsítéshez, átláthatósághoz és a rendszer iránti nagyobb bizalomhoz.

A Tanács támogatta továbbá az általános elvek és összefüggések pontosítását: ezt különösen tükrözi a teljesítménynyilatkozat és a kapcsolódó EC-jelölés egyértelmű és központi szerepe, ez utóbbinak a jelentősége ebben az összefüggésben vált egyértelművé. Ugyanez vonatkozik a harmonizált szabványok szerepére is, mely most egyértelműen megerősödött azáltal, hogy a szabványok a hozzájuk tartozó építési termékek fő jellemzői teljesítményértékelésének egyedüli rendelkezésre álló eszközeivé váltak. Így a gyártók és a tagállami hatóságok számára is kötelezővé vált e közös műszaki nyelv használata a termékek teljesítményének értékelésekor és tanúsításakor, illetve a termékekre vonatkozó szabályozási előírások megalkotásakor. Harmadsorban pedig mind a bejelentett szervek, mind a piacfelügyelet számára jelentősen megerősödött a rendszer hitelessége az áruk belső piacáról szóló csomag tartalmához való kapcsolódással.

3.2. Megjegyzések az Európai Parlament által elfogadott módosításokhoz

A Tanács csak részben értett egyet a Bizottságnak az Európai Parlament által az első olvasatban elfogadott módosításokra vonatkozó véleményével. Ugyanez vonatkozik azokra a módosításokra is, melyeket csak részben építettek be a Tanács álláspontjába.

A Tanács elvben elfogadta az Európai Parlament teljesítménynyilatkozatra vonatkozó módosításainak főbb irányvonalait, kötelezővé téve ezáltal a teljesítménynyilatkozatot abban az esetben, ha a szóban forgó építési termék harmonizált szabvány alá tartozik vagy ETA-t adtak ki a termékre. Ugyanebben az összefüggésben a Tanács álláspontja új 3. cikkének (3) bekezdése némileg továbbfejleszti az Európai Parlament vonatkozó módosításait, döntéshozatali jogkörrel ruházva fel a Bizottságot a harmonizált szabványok alá tartozó építési termékek azon fő jellemzőinek meghatározásához, melyekre vonatkozóan a gyártónak mindig nyilatkoznia kell a teljesítményről.

A Tanács elutasította a Parlament arra vonatkozó javaslatát, hogy kerüljenek be a veszélyes anyagokat a teljesítménynyilatkozat kötelező tartalmába; erre a kérdésre csak az új (24) preambulumbekezdésben tér ki. Ez az álláspont összhangban van a Bizottság nézetével, mint azt a módosított javaslat is tükrözi.

A Tanács elutasította a Parlamentnek a Bizottság által támogatott és újrafogalmazott azon javaslatát is, hogy vegyenek fel a 10. cikk (4) bekezdésébe egy olyan szakaszt, mely biztosítja az építésitermék-információs kapcsolattartó pontok függetlenségét a CE-jelölés megszerzésére irányuló eljárásban érintett szervektől. Nem tartható fenn az az érvelés, hogy a 764/2008/EK rendelet nem tartalmaz ilyen rendelkezést, mivel az említett rendelet csak a harmonizált területen kívüli és így CE-jelöléssel nem rendelkező termékekkel foglalkozik.

3.3. A Tanács által bevezetett új rendelkezések és a Bizottság álláspontja

A Tanács a 3–6. cikkre vonatkozóan új szövegezést vezetett be: a 3. cikk (3) preambulumbekezdésébe olyan rendelkezést vesz fel, mely döntéshozatali jogkörrel ruházza fel a Bizottságot a mindig megadandó fő jellemzők meghatározásához; az 5. cikkben a kötelező teljesítménynyilatkozat általános elvétől való eltéréseket biztosít; a 6. cikkben pedig továbbdolgozza e nyilatkozat minimális tartalmát, biztosítva különösen azt, hogy legalább egy fő jellemző teljesítményét mindig megadják szintenként vagy osztályonként.

A Bizottság sajnálatát fejezi ki amiatt, hogy a 3–6. cikk a Tanács által elfogadott formában felesleges adminisztratív és vizsgálati terheket róhat a vállalkozásokra és ezáltal megszűnhet az összhang a jobb szabályozás elveivel.

Ezenkívül a Bizottság megjegyzi, hogy a végleges tanácsi álláspont egyszerűsítésére irányuló erőfeszítések ellenére fennmaradtak bizonyos következetlenségek, melyek közül néhánynak politikai következményei is lehetnek. A rendelet alkalmazásában való jövőbeli nehézségek elkerülése érdekében mindezeket a rendelkezéseket szükségszerűen ki kell igazítani a jogalkotási eljárás végső szakaszában. Eklatáns példaként hivatkozni lehet az egyszerűsített eljárásokra, ha sem a (34) preambulumbekezdés, sem az STD-nek a 2. cikk (15) bekezdésében szereplő fogalma nem felel meg a 36–38. cikk tartalmának.

A Tanács továbbdolgozta a CE-jelölést kísérő információkra vonatkozó előírásokat is, további pontokat véve fel a 9. cikk (2) bekezdésébe. Ez a módosítás ellentétes az Európai Parlament által javasolttal. Érdemes lenne azt is ellenőrizni, hogy ezek az előírások hogyan illeszkednek a teljesítménynyilatkozat tartalma digitális elkészítésének a 7. cikk (3) bekezdésében szereplő lehetőségeihez (melyeket most a Bizottsághoz delegáltak), mivel az új 9. cikk (2) bekezdése szerint a nyilatkozatot minden esetben részben a termékkel együtt kell bemutatni.

Ezenkívül a Tanács véglegesítette álláspontjában az áruk belső piacáról szóló csomaghoz való igazodást a bejelentett szervekre vonatkozóan (VII. fejezet) és bevezette a szükséges módosításokat annak érdekében, hogy a komitológiáról szóló kezdeti rendelkezéseket fel lehessen váltani az új szabályokkal (új 60–64. cikk, melyek végrehajtják az Európai Unió működéséről szóló szerződés 290. és 291. cikkét). A Tanács által elfogadott álláspont tartalmazza továbbá az európai értékelési dokumentumok (European Assessment Documents, EAD) kidolgozására és elfogadására vonatkozó rendelkezések új struktúráját (19–24. cikk és II. melléklet), a műszaki értékelés végzésére kijelölt szervek (Technical Assessment Bodies, TAB) működését, valamint az említett szervezetek Európai Unió általi finanszírozására vonatkozó új rendelkezéseket (31–35. cikk).

A Bizottság jóváhagyja a VII. fejezetben az e módosítások által megfogalmazott elveket.

4. KÖVETKEZTETÉS

Bár úgy véli, hogy a Tanács álláspontja nem egyezik a Bizottság eredeti/módosított javaslatának egyes lényeges céljaival, a Bizottság megállapítja, hogy az eljárás csak abban az esetben folytatható, ha tartózkodnak a javaslat ellenzésétől.

A Tanács minősített többséggel határozott.

Összefoglalva, a Bizottság a kompromisszum szellemében támogatja a Tanács által elfogadott álláspontot, az alábbi pontban említett nyilatkozatok fenntartásával.

5. A BIZOTTSÁG NYILATKOZATAI

A Bizottság két nyilatkozatot tett (mellékelve), melyek a jobb szabályozás elveinek tiszteletben tartására és a piacfelügyeletre vonatkoznak.

MELLÉKLET

A Bizottság nyilatkozata a Tanácsnak a jobb szabályozásról

A Bizottság a kompromisszum szellemében támogatja a Tanácsnak az építési termékek forgalmazására vonatkozó harmonizált feltételek megállapításáról szóló európai parlamenti és tanácsi rendeletre irányuló bizottsági javaslatra vonatkozó politikai megállapodását.

A Bizottság azonban emlékeztet arra, hogy e javaslat az egyszerűsítésre irányuló stratégiájának[1] részét képezi, és ezért sajnálatát fejezi ki amiatt, hogy a Tanács által végül elfogadott szöveg – különös tekintettel annak 3–7. cikkére – felesleges adminisztratív és vizsgálati terheket róhat a vállalkozásokra, mint az az eredeti javaslatot[2] kísérő hatásvizsgálatból kitűnik. Emiatt a javaslat nem lenne összhangban sem a jobb szabályozás elveivel, sem azzal az Európai Tanács 2007. májusi ülésén elfogadott átfogó célkitűzéssel, miszerint csökkenteni kell az uniós jogszabályokból eredő adminisztratív terheket.

A Bizottság a rendeletnek különösen ezt az aspektusát kívánja figyelemmel kísérni, következtetéseit pedig abban a jelentésben teszi majd közzé, melyet a rendelet hatálybalépése után öt évvel nyújt be az Európai Parlamentnek és a Tanácsnak.

A Bizottság nyilatkozata a Tanácsnak a piacfelügyeletről

A Bizottság úgy véli, hogy tekintettel a (37) preambulumbekezdésre, valamint a 6. cikk (3) bekezdésének és a 8. cikk (3) bekezdésének szellemében a tagállamok hatóságai szükség esetén megfelelő intézkedéseket rendelhetnek el egy olyan termékre vonatkozóan, mely piacukon kerül forgalomba vagy válik hozzáférhetővé, ha a teljesítménynyilatkozat nem tartalmazza az adott termékre és a termék bejelentett felhasználására illetve felhasználásaira kötelezően előírt fő jellemzőkre vonatkozó teljesítményt, vagy ha a nyilatkozatban említett teljesítmények nem felelnek meg az ugyanabban a tagállamban vagy területe részein előírt követelményeknek.

Az intézkedéseknek arányosnak kell lenniük a kapcsolódó kockázatokkal és nem vezethetnek a belső piac széttagoltságához.

[1] Európai Bizottság (2005): COM(2005) 535 végleges: A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Közösség lisszaboni programjának végrehajtása: a szabályozási környezet egyszerűsítésére irányuló stratégia, Brüsszel.

[2] COM (2008) 311, SEC (2008) 1900 és SEC (2009) 1901, 2008. május 23.